เอาผิด “ประวุฒิ” โทษฐานตั้งเสาวิทยุปั่นเพื่อแม่โดยมิชอบ
ตำรวจดำเนินคดี'ประวุฒิ'ผิดม.157 ตั้งเสาวิทยุ'ปั่นเพื่อแม่'มิชอบ

19 ก.พ. 2559

ผู้สื่อข่าวรายงานว่า คณะพนักงานสอบสวนซึ่งมี พล.ต.อ.ศรีวราห์ รังสิพราหมณกุล รองผู้บัญชาการตำรวจแห่งชาติ (รอง ผบ.ตร.) เป็นหัวหน้าได้ดำเนินคดีกับ พล.ต.อ.ประวุฒิ ถาวรศิริ อดีตที่ปรึกษา (สบ10) ในความผิดตามประมวลกฎหมายอาญา มาตรา 157 ฐานเป็นเจ้าพนักงานปฏิบัติหน้าที่ หรือละเว้นการปฏิบัติหน้าที่โดยมิชอบ จากกรณีที่ดำเนินการติดตั้งเสาส่งสัญญาณวิทยุบนอาคารตึกใบหยก เขตพญาไท กทม. ใช้ในกิจกรรมปั่นเพื่อแม่โดยมิชอบ ซึ่งก่อนหน้านี้ศาลอาญาได้อนุมัติหมายจับในข้อหานี้แล้ว
ทั้งนี้ ภายหลังดำเนินคดี ได้มีการส่งเรื่องให้ พล.ต.อ.จักรทิพย์ ชัยจินดา ผบ.ตร. เพื่อส่งเรื่องต่อให้คณะกรรมการป้องกันและปราบปรามการทุจริตแห่งชาติ หรือ ป.ป.ช.แล้ว เนื่องจากเป็นกรณีข้าราชการระดับสูงประพฤติมิชอบ